**24.11.2015**

**COMUNICAT DE PRESĂ**

 **Curs în domeniul incluziunii sociale pentru funcționarii publici din județul Cluj**

 În perioada 23 - 25 noiembrie 2015, se desfășoară la Băişoara, judeţul Cluj, sesiunea de formare în domeniul incluziunii sociale din cadrul proiectului Guvernare Incluzivă, implementat de asociaţia „Asistenţă şi Programe pentru Dezvoltare Durabilă - Agenda 21” în parteneriat cu Agenţia Naţională a Funcţionarilor Publici, cu organizații neguvernamentale și instituții/ autorități publice locale.

 Cursul se adresează specialiștilor din județul Cluj implicați în procesul de elaborare a strategiilor de combatere/diminuare a riscului de marginalizare a grupurilor vulnerabile și are ca obiectiv dezvoltarea competențelor necesare elaborării unor planuri de acțiune viabile prin care să se asigure oportunități egale de participare a celor expuși excluziunii sociale la procesele de luare a deciziilor și acces echitabil la servicii sociale. Un accent important se va pune pe aspectele practice şi schimbul de experienţă între participanţi, acest curs oferind, de asemenea, oportunitatea creării unor reţele de experţi la nivel local. Va fi abordat cadrul legislativ specific incluziunii sociale şi vor fi dezvoltate abilităţi de planificare strategică şi de comunicare. O secţiune va fi dedicată elaborării proiectelor de planuri de acţiune locală privind incluziunea socială, dar şi proiectării şi organizării unei campanii publice non – discriminare, care va fi derulată la nivel local.

 Proiectul ”Guvernare Incluzivă” este implementat cu sprijinul financiar al Programului RO10 - CORAI, program finanţat prin Granturile SEE 2009-2014 şi administrat de Fondul Român de Dezvoltare Socială.Valoarea totală a proiectului este de 720,180.02 RON, din care co-finanțarea Granturilor SEE este în valoare de 550,937.70 RON, iar co-finanțarea publică este de 97,224.30 RON.

 Informații suplimentare despre proiect pot fi obținute de pe site-urile [www.anfp.gov.ro](http://www.anfp.gov.ro) și [www.agenda21.org.ro](http://www.agenda21.org.ro).

***Direcţia Comunicare şi Relaţii Internaţionale***

**comunicare@anfp.gov.ro**

**Tel./fax: 0374 11 27 22**